text: Mudderkastning i Fredericia Byråd
  08 december 2012 kl. 14.08
  SF og Socialdemokraterne har gennem den seneste måned beskyldt borgmester Thomas Banke for ikke at passe sit arbejde. Nu finder de nyt skyts til påstanden og Thomas Banke selv føler sig forfulgt.
  Beskyldningerne har længe gået på, at Borgmesteren ikke har passet sit arbejde i Kommunernes Kontakt Råd (KKR) og Trekantområdet Danmark.
  Thomas Bankes mødeaktivitet i de to udvalg har været henholdsvis 50 procent og 30 procent.
  På mandag vil oppositionen på byrådsmødet stille spørgsmål ved om han har passet sit job som bestyrelsesmedlem i Billund Lufthavn. Der var han sidste år kun til stede på et ud af fem møder.
  Thomas Banke havde i dag ikke mulighed for at stille op til et tv-interview, men han siger til TV SYD over telefonen, at det udelukkende er politiske drillerier op til valget og en personforfølgelse.
  - Jeg er træt af, at vi ikke kan samles om at beslutte gode ting til gavn for befolkningen i Fredericia i stedet for at skændes, siger han.
  